33. ΑΠΟΦΑΣΙΣ ΠΡΟΕΔΡΟΥ ΚΥΒΕΡΝΗΣΕΩΣ Αριθ. 46424 της 29 Μαΐου /3 Ιουν. 1964 (ΦΕΚ Β' 205) Περί παροχής εξουσιοδοτήσεως εις τον Υπουργόν Συγκοινωνιών δι’ επίταξιν συγκοινωνιακών μέσων, υλικού, εγκαταστάσεων πάσης φύσεως ως και των υπηρεσιών προσωπικού των συγκοινωνιακών επιχειρήσεων ή μέσων της Χώρας. Έχοντες υπ’ όψει: 1.Το υπ’ αριθ. Φ.39/7368/26.5.1964 έγγραφον του Υπουργού Συγκοινωνιών, περί παροχής αυτώ εγκρίσεως προς λήψιν των εκάστοτε ενδεικνυομένων μέτρων δια την αντιμετώπισιν πάσης φύσεως διακοπής της συγκοινωνίας καθ’ όλην την Χώραν και εξουδετέρωσιν των εντεύθεν ανωμαλιών πάσης φύσεως δυναμένων να παρακωλύσωσι την οικονομικήν ανασυγκρότησιν ή διαταράξωσι την κρατικήν ή κοινωνικήν ζωήν της Χώρας και 2.Τας διατάξεις του Α.Ν. 1984/1939 "περί οργανώσεως της Πολιτικής και Οικονομικής Επιστρατεύσεως της Χώρας" ως ούτος ετροποποιήθη δια του Α.Ν. 450/1945, του Α.Ν. 1986/1939" περί ρυθμίσεως ζητημάτων πολιτικής και οικονομικής επιστρατεύσεως της Χώρας" και του Νόμ. 3111/1955 "περί αντικαταστάσεως και τροποποιήσεως διατάξεών τινων του Α.Ν. 2984/1939 ως ούτος ετροποποιήθη και συνεπληρώθη δια του υπ’ αριθ. 379/1947 Ν.Δ/τος", αποφασίζομεν: Εγκρίνομεν όπως, προς αντιμετώπισιν ανωμαλιών πάσης φύσεως δυναμένων να παρακωλύσωσι την οικονομικήν ανασυγκρότησιν ή να διαταράξωσι την κρατικήν ή κοινωνικήν ζωήν της Χώρας, ο Υπουργός των Συγκοινωνιών δι’ αποφάσεών του λαμβάνη τα εκάστοτε κατά την κρίσιν του ενδεικνυόμενα και εκ της νομοθεσίας περί οργανώσεως της πολιτικής επιστρατεύσεως της Χώρας προβλεπόμενα μέτρα, εν οις και το της επιτάξεως μεταφορικών ή συγκοινωνιακών εν γένει μέσων πάσης φύσεως, των αναγκαιούντων δια την κίνησιν και κυκλοφορίαν αυτών υλικών, εγκαταστάσεων κλπ. ως και των υπηρεσιών άπαντος του υπηρετούντος προσωπικού των συγκοινωνιακών επιχειρήσεων ή μέσων καθ’ άπασαν την Επικράτειαν ή κατά τμήματα ταύτης. 